32006L0059
L 175/61
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/59/ЕО НА КОМИСИЯТА
от 28 юни 2006 година
за изменение на приложенията към Директиви 76/895/ЕИО, 86/362/ЕИО, 86/363/ЕИО и 90/642/ЕИО на Съвета относно максимално допустимите граници на остатъчни вещества от карбарил, делтаметрин, ендосулфан, фенитротион, метидатион и оксамил
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/895/ЕИО на Съвета от 23 ноември 1976 г. за определяне на максимални граници на съдържание на остатъчни вещества от пестициди във и върху плодове и зеленчуци (1), и по-специално член 5 от нея,
като взе предвид Директива 86/362/ЕИО на Съвета от 24 юли 1986 г. за определяне на максимални граници на съдържание на остатъчни вещества от пестициди във и върху зърнени култури (2), и по-специално член 10 от нея,
като взе предвид Директива 86/363/ЕИО на Съвета от 24 юли 1986 г. за определяне на максимални граници на съдържание на остатъчни вещества от пестициди във и върху хранителни продукти от животински произход (3), и по-специално член 10 от нея,
като взе предвид Директива 90/642/ЕИО на Съвета от 27 ноември 1990 г. за определяне на максимални граници на съдържание на остатъчни вещества от пестициди в някои продукти от растителен произход, включително плодове и зеленчуци (4), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (5), и по-специално член 4, параграф 1, буква е) от нея,
като има предвид, че:
(1)
В случая на продукти от зърнени култури и от растителен произход, включително плодове и зеленчуци, границите на остатъчни вещества отразяват употребата на минимални количества от пестициди, необходими за достигането на ефективна защита на растенията, прилагани по начин, при който нивата на остатъчни вещества в храните са толкова ниски, колкото е приемливо от практическа и токсилогична гледна точка, като се има предвид, по-специално, опазването на околната среда и прогнозната диетична консумация на потребителите. В случай на хранителни продукти от животински произход, границите на остатъчни вещества отразяват консумацията от животни на зърнени култури и продукти от растителен произход, обработвани с пестициди и, ако е приложимо, преките последици от употребата на ветеринарни лекарства. Максимално допустимите граници на остатъчни вещества (МДГОВ), въведени в Общността, представляват горната допустима граница на количеството на остатъчни вещества, което може да бъде открито в продукти при спазването на добри земеделски практики.
(2)
МДГОВ подлежат на преглед и промяна, като се отчита всяка нова информация и данни. МДГОВ са фиксирани на най-долната възможна граница за откриване на използвания аналитичен метод, когато разрешената употреба на продукти за растителна защита не води до откриване на ниво на остатъчни вещества от пестициди във или върху хранителния продукт или когато не е налице разрешена употреба, или когато употреби, които са одобрени от държавите-членки, не са подкрепени от необходима информация, или когато употребата в трети страни, водеща до остатъчни вещества във или върху хранителни продукти, които могат да бъдат продавани на общностния пазар, не са подкрепени от необходимата информация.
(3)
Комисията бе уведомена, че за няколко пестицида действащите МДГОВ трябва да бъдат актуализирани с оглед наличието на нова информация относно токсичността и нивото на консумация. Комисията поиска от съответните държави-членки докладчици да направят предложения за преразглеждане на МДГОВ в Общността. Предложенията бяха представени на Комисията.
(4)
Дългосрочното и краткосрочното излагане на потребителите на пестициди, посочени в настоящата директива, чрез хранителни продукти, беше преразгледано и оценено в съответствие с процедурите и практиките на Общността, като се отчитат насоките, публикувани от Световната здравна организация (6). Въз основа на това е подходящо да бъдат определени нови МДГОВ, които ще гарантират премахването на неприемливо излагане на потребителите на пестициди.
(5)
Ако е приложимо, силното излагане на потребителите на тези пестициди чрез всеки от хранителните продукти, които могат да съдържат остатъчни вещества, бе проверено и оценено в съответствие с процедурите и практиките на Общността, като се отчитат насоките на Световната здравна организация. Бе направено заключение, че наличието на остатъци от пестициди на или под нивата на новите МДГОВ няма да доведе до остри токсични ефекти.
(6)
Чрез Световната здравна организация бяха проведени консултации с търговските партньори на Общността относно новите МДГОВ и техните коментари за границите на МДГОВ бяха взети предвид.
(7)
Приложенията към Директиви 76/895/ЕИО, 86/362/ЕИО, 86/363/ЕИО и 90/642/ЕИО трябва да бъдат съответно изменени.
(8)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
В приложение II към Директива 76/895/ЕИО вписванията, свързани с карбарил и фенитротион, се заличават.
Член 2
Директива 86/362/ЕИО се изменя, както следва:
а)
в част А от приложение II се добавя ред за оксамил, както е посочено в приложение I към настоящата директива;
б)
в част А от приложение II редовете за делтаметрин и метидатион се заменят с текста в приложение II към настоящата директива.
Член 3
Директива 86/363/ЕИО се изменя, както следва:
а)
в част А от приложение II се добавя ред за карбарил, както е посочено в приложение III към настоящата директива;
б)
в част Б от приложение II редът за делтаметрин се заменя с текста в приложение IV към настоящата директива.
Член 4
Директива 90/642/ЕИО се изменя, както следва:
а)
в приложение II се добавят редове за карбарил и оксамил, както е посочено в приложение V към настоящата директива,
б)
в приложение II редовете за делтаметрин, ендосулфан, фенитротион и метидатион се заменят с текста на приложение VI към настоящата директива.
Член 5
1. Държавите-членки приемат и публикуват не по-късно от 29 декември 2006 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текстовете на разпоредбите от националното законодателство, както и таблицата на съответствие между разпоредбите на настоящата директива и приетите национални разпоредби.
Те прилагат тези разпоредби от 30 декември 2006 г., с изключение на разпоредбите относно оксамил, които се прилагат от 30 декември 2007 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.
Член 6
Настоящата директива влиза сила на двадесетия ден след публикуването ѝ в Официален вестник на Европейския съюз.
Член 7
Адресати на настоящата директива са държавите-членки.
Съставено в Брюксел на 28 юни 2006 година.